钦定古今图书集成/方舆汇编/职方典/第1340卷 > 《浚湖铭》林光世
## 钦定古今图书集成/方舆汇编/职方典/第1340卷 > 《浚湖铭》林光世

凤凰山朝，鳄鱼潭空。祝网旧址，地不满弓。小臣光世，
职勤华封。易浅而深，即卑为崇。爰作飞桥，仰像流虹。
爰立巍亭，虎拜高嵩。咨尔草木，施及昆虫。游泳至仁，
硕大且丰。山川之气，斯为会通。美归天子，谶应三公。
天子若曰：“民物性同。民物俱乐，乐斯无穷。”小臣拜舞，
领会宸聪。爰筑修堤，尽护西墉。导合泉流，至于泮宫。
外固吾圉，远折遐冲。回环十里，潋滟空濛。宜晴宜雨，
宜月宜风。帝城景象，俨在目中。谁谓潮州，亦广之东。
叨恩召还，湖山匆匆。匪余弃汝，君命是恭。骚人墨客，
缙绅华宗。遨游千年，勿忘衰翁。开庆初元，宵中露浓。
保魁憺尹，实笔濬功。